﻿ MECANISME ALE EXCLUZIUNII DE LA SERVICIILE 1 , CU ACCENT DE SĂNĂTATE PE PROBLEMATICA ROMILOR ANA BLEAHU eforma serviciilor medicale publice din România, în condiţii de subfinanţare severă şi de relaxare a controlului social în R domeniu, a contribuit, în bună măsură, la limitarea accesului cvasi-general la aceste servicii, dar în special a accesului categoriilor sociale cele mai defavorizate economic, printre care se numără şi o bună parte a populaţiei de romi. Inconsecvenţa politicilor din domeniul reformei sistemului de sănătate din România a dus la crearea unor mecanisme prin care o mare parte a populaţiei este exclusă de la serviciile sociale de asistenţă medicală. Acest material reprezintă o evaluare a principalelor mecanisme de excludere a populaţiei, în general, şi a romilor, în special, de la serviciile de asistenţă medicală. Concluziile au fost elaborate în urma unei cercetări care s-a desfăşurat în 35 de comunităţi cu romi din judeţele Călăraşi, Tulcea, Galaţi, Giurgiu, Bucureşti. Întregul sistem sanitar românesc se află într-un proces continuu de transformare radicală. Criza sistemului de sănătate, începută încă din anii ’80, s-a acutizat în anii ’90. În anul 1997 a fost iniţiată reforma asigurărilor de sănătate caracterizată prin descentralizare şi trecere de la finanţarea de către stat la sistemul de asigurări de sănătate susţinut prin contribuţii. În toată această perioadă de tranziţie starea de sănătate a populaţiei s-a degradat progresiv, iar majoritatea indicatorilor demografici şi de morbiditate înregistraţi pentru România face ca unii analişti ai Organizaţiei Mondiale a Sănătăţii şi Uniunea Europeană să afirme că România stagnează de 30 de ani, în 2 . ceea ce priveşte starea de sănătate a populaţiei şi performanţele sectorului sanitar Problemele din Sănătate, amploarea deosebită au la bază şi „gestiunea catastrofală a sistemului, în condiţiile în care fondurile alocate acestui domeniu au 3 . crescut din 1995 de patru ori” 1 Acest studiu reprezintă o sinteză a cercetării Lupta împotriva TBC în comunităţile cu Romi Datele empirice au fost adunate de către o echipă de cercetători din cadrul Institutului de Cercetare a Calităţii Vieţii formată din Ana Bleahu, Cristina Doboş, Veronica Mitroi, Cerasela Radu, Mariana Stanciu, Laura Surdu. Autorul doreşte să mulţumească tuturor reprezentanţilor Fundaţiei Romani Criss pentru sprijinul acordat pe toată durata cercetării. 2 Biroul Regional al OMS pentru Europa. 3 Premierul Călin Popescu-Tăriceanu, 14 martie, 2005, TVR1. CALITATEA VIEŢII, XVII, nr. 1–2, 2006, p. 25–39 26 ANA BLEAHU 2 Reforma serviciilor medicale publice din România, în condiţii de subfinanţare severă şi de relaxare a controlului social în domeniu, a contribuit, în bună măsură, la limitarea accesului cvasi-general la aceste servicii, dar în special a accesului categoriilor sociale cele mai defavorizate economic, printre care se numără şi o bună parte a populaţiei de romi. Materialul următor îşi propune evaluarea principalelor pârghii de excluziune de la serviciile de sănătate, punând accent pe problematica romilor. Cercetarea de teren s-a desfăşurat în 35 de comunităţi cu romi din judeţele Călăraşi, Tulcea, Galaţi, Giurgiu, Bucureşti – sector 1 şi 6. DESCRIEREA METODOLOGIEI DE CERCETARE 4 A fost utilizată, în principal, metodologia PRA (acronimul de la Participatory Rapid Appraisal). Opţiunea pentru această metodologie s-a bazat pe avantajele oferite, cum ar fi: flexibilitatea metodologiei în funcţie de interese, resurse, timp, muncă în echipă (localnici/outsideri, decidenţi/beneficiari), utilizarea unor criterii minime de eşantionare, în vederea creşterii fidelităţii şi validităţii datelor, obţinerea maximului de informaţii folosind resurse minime, implicarea comunităţii şi creşterea participării (atât a factorilor de decizie cât şi a cetăţeanului de rând), oferirea unei viziuni integrate asupra condiţiilor de viaţă şi bunăstare a comunităţilor studiate. Principalele tehnici PRA utilizate au fost: observaţia participativă, interviuri , cu autorităţi locale (semi-structurate sau în profunzime, individuale), întocmirea de hărţi mentale ale comunităţii (mapping), diagramming (diagrama Venn), clasificarea problemelor, a preferinţelor (scoring), ranking (sărăcia – bogăţia), time-line (surprinderea dinamicii anumitor fenomene istorice), day-line (programul zilnic, împărţirea zilei de muncă, orarul meselor), fotografii. Principiul de bază în elaborarea metodologiei a fost combinarea tehnicilor calitative cu cele cantitative. Tabelul nr. 1 Prezentarea metodologiei Obiective specifice Metode utilizate PRA, IA, IM, Identificarea caracteristicilor comunităţilor (comunităţi compacte sau difuze), accesul la căile de transport sau de comunicaţie (izolare), coabitarea cu populaţia majoritară (incluziune – excluziune), dotări edilitare (punct sanitar). Identificarea condiţiilor de locuire. OP, IA, IM, CH, PRA Identificarea condiţiilor de hrană. IA, IM, CH, PRA Identificarea condiţiilor de igienă. IA, IM, CH Identificarea stării de sănătate. IA, IM, CH Identificarea accesului la sănătate. IA, IM, CH Notă: PRA (incluzând tehnici PRA, cum ar fi : mapping, scoring, matrix), IM (Interviuri cu membri ai comunităţii), IA (Interviuri cu autorităţi locale), CH (Chestionar), OP (Observaţie Participativă). 4 Technics Qualitative Researche Methods for PVOs and NGOs (2000), Center for Health, The John Hopkins University şi Interviewers Guide. Crisis and Transition Tool Kit (2000), USAID). 3 MECANISME ALE EXCLUZIUNII DE LA SĂNĂTATE 27 Cercetarea de teren s-a desfăşurat în perioada februarie – martie 2005, în judeţele Călăraşi, Giurgiu, Galaţi, Tulcea şi Bucureşti, acoperind un total de 35 de comunităţi de romi în 16 comune (16 comunităţi), 4 oraşe (4 comunităţi), 4 municipii de judeţ (8 comunităţi) şi municipiul Bucureşti (7 comunităţi). În fiecare comunitate au fost efectuate interviuri semi-structurate cu: primari, viceprimari, contabili de la primărie, agenţi agricoli, asistenţi sociali, reprezentanţi ai romilor, consilieri romi, lideri romi, medic de familie, asistent medical, mediatori sanitari, mediatori şcolari, asistenţi comunitari, doctori TBC, alte persoane din comunitate, cum ar fi directori de şcoală, alţi membri ai comunităţii etc. La nivelul gospodăriilor de romi au fost distribuite un număr de 220 de chestionare (în vederea realizării studiilor de caz, la nivelul gospodăriilor), dintre care au fost recuperate 209. Localităţile în care a avut loc cercetarea, precum şi dimensiunile populaţiei de romi din aceste comunităţi sunt prezentate în harta nr. 1 (menţionăm faptul că datele privind numărul de romi din aceste comunităţi sunt date ale Recensământului 2002). Harta nr. 1 Localităţile în care s-a desfăşurat cercetarea au fost: CÂTEVA CARACTERISTICI GENERALE ALE COMUNITĂŢILOR IMPLICATE ÎN STUDIU Acest studiu în 35 de comunităţi din cinci judeţe ale României (Bucureşti, Călăraşi, Galaţi, Giurgiu şi Tulcea) demonstrează faptul că populaţia, în general, se 28 ANA BLEAHU 4 confruntă cu probleme economice deosebite, cum ar fi lipsa cvasigenerală a locurilor de muncă. Pe acest fond de lipsuri şi greutăţi generale, etnia romă se află, în cea mai mare parte, într-o stare avansată de sărăcie. Accesul restrâns la sănătate, calitatea redusă a serviciilor din învăţământ, lipsa infrastructurii, izolarea, sunt principalele probleme cu care se confruntă o mare parte a comunităţilor rurale rome şi nerome. În mediul urban, problematica romilor are accente specifice, caracteristice, diferite în mare parte de problemele populaţiei nonrome. Comunităţile compacte, cu un număr mai mare de romi (ghetouri sau cartiere limitrofe) se detaşează net prin lipsa acută a infrastructurii (a căilor de acces, a apei potabile), calitatea scăzută a locuirii, suprapopularea, lipsa locurilor de muncă, nivelul ridicat al infracţionalităţii. Din perspectiva identităţii culturale, putem distinge comunităţi de romi compacte, omogene sau comunităţi eterogene. De regulă, majoritatea romilor vorbesc limba română. Vorbitorii de limba romani reprezintă aproximativ 30% şi 50% din comunităţile de romi (exceptând situaţia romilor tradiţionali: căldărari sau spoitori, unde procentul este maxim). Din perspectiva locuirii, în majoritatea comunităţilor există probleme legate de lipsa actelor de proprietate (pentru locuinţe sau teren), de lipsa terenului pentru construcţii (în special pentru familiile tinere), de starea proastă a locuinţelor. Multe dintre locuinţele vizitate sunt improvizate, nu au băi sau toalete, sunt supraaglomerate. Din perspectiva condiţiilor de hrană, majoritatea populaţiei rome intervievate declară că nu are posibilitatea să mănânce corespunzător, un procent foarte ridicat rabdă uneori de foame. Hrana este nediversificată şi necorespunzătoare. La acestea se adaugă unele practici nesănătoase de consum, cum ar fi tutunul, cafeaua, alcoolul (în unele zone, chiar droguri (Bucureşti)). Fiecare comunitate are propriile reguli de convieţuire şi coabitare a romilor şi non-romilor, deşi am putea spune că majoritatea romilor trăiesc într-un grad avansat de excluziune socială, economică, civică. Relaţiile interetnice şi relaţiile între grupurile de etnie romă sunt diferite, de la o comunitate la alta. Relaţiile dintre grupurile de romi şi instituţiile statului se caracterizează printr-un nivel scăzut al comunicării reale. În cele mai multe situaţii, instituţiile statului se simt depăşite de complexitatea problemelor comunităţilor cu romi. Există situaţii în care, cu toată disponibilitatea de care dau dovadă funcţionarii, problemele nu pot fi rezolvate, datorită lipsei de prevederi legale. În unele cazuri, romii consideră că reprezentanţii lor în instituţiile statului nu apără interesele comunităţii. Cea mai mare parte (între 60% şi 90% din totalul veniturilor minime garantate), acordate în diverse comunităţi sunt orientate spre populaţia de etnie romă. Lipsa actelor de identitate acutizează problema excluziunii generale a romilor în cauză. Există, la nivelul fiecărei comunităţi, un număr cuprins între 10 şi 40 de romi, copii sau adulţi, care, din diverse motive, nu au acte de identitate. 5 MECANISME ALE EXCLUZIUNII DE LA SĂNĂTATE 29 Caracteristici generale ale sistemului asigurărilor sociale de sănătate din România Asigurările sociale de sănătate reprezintă principala pârghie în ocrotirea sănătăţii populaţiei din România. Asigurările sociale de sănătate sunt obligatorii şi funcţionează descentralizat, pe baza principiului solidarităţii, subsidiarităţii în colectarea şi utilizarea fondurilor, precum şi a dreptului alegerii libere de către 5 . asiguraţi a medicului, a unităţii sanitare şi a casei de asigurări de sănătate Asistenţa medicală curativă se asigură în cadrul sistemului de asigurări sociale de sănătate, potrivit legii: a) asistenţa medicală primară, prin cabinete medicale de stat sau private; b) asistenţa medicală de specialitate, prin cabinete medicale, spitale, centre de diagnostic şi tratament, centre de sănătate sau alte unităţi de profil, de stat sau private. Furnizorii de servicii medicale sunt: medicii de familie, ambulatorii de specialitate, spitale, farmacii care onorează reţete gratuite sau compensate, servicii de transport medical şi de urgenţă, laboratoare clinice, furnizori de servicii de îngrijire medicală la domiciliu, furnizori de servicii de recuperare medicală. Aşadar, în România există două tipuri fundamentale de asigurare de sănătate: 1. asigurare medicală cu plata contribuţiei; 2. asigurare medicală fără plata contribuţiei: (toţi copiii până la vârsta de 18 ani sau până la 26 dacă sunt elevi, ucenici sau studenţi şi nu realizează venituri din muncă, soţul, soţia şi părinţii fără venituri proprii, aflaţi în întreţinerea unei persoane asigurate, veteranii de război, revoluţionarii, persoanele cu handicap, bolnavii cu afecţiuni incluse în programele naţionale ale Ministerului Sănătăţii, persoanele care primesc venitul minim garantat, indemnizaţie de şomaj, alocaţie de sprijin (conform legii 416 din 2001), femeile însărcinate care nu au nici un venit, persoanele care satisfac serviciul militar în termen). Persoanele care nu fac dovada calităţii de asigurat beneficiază de servicii medicale numai în cazul urgenţelor medico-chirurgicale şi al bolilor cu potenţial endemo-epidemic, în cadrul unui pachet minimal de servicii medicale (vezi diagrama). Diagrama 1 CETĂŢEAN AL ROMÂNIEI – pachet minimal Cu acte de identitate Fără acte de identitate de servicii medicale; – servicii medicale Asigurat cu plata Asigurat, fără plata contribuţiei Neasigurat (nu intră numai în cazul (copii, gravide, un salariat în contribuţiei în categoriile legii) urgenţelor medico- familie, VMG etc.) chirurgicale şi al bolilor cu potenţial endemo-epidemic Salariat Sezonier plătitor de contribuţii lunare 5 Ordonanţa de Urgenţă a Guvernului, nr. 150 din 2002. 30 ANA BLEAHU 6 MECANISME ALE EXCLUZIUNII DE LA SERVICIILE SOCIALE DE SĂNĂTATE Din cercetările efectuate în comunităţi, au fost identificate două mecanisme generale de excludere, atât a populaţiei rome cât şi nerome, de la serviciile sistemului public de sănătate: – excluderea formală: în această categorie intră toate persoanele care nu îndeplinesc condiţiile prevăzute de lege, pentru a beneficia de actul public medical, ne-asiguraţii, excluşii din sistemul asigurărilor de sănătate (cei fără acte de identitate, familii fără minim un angajat, fără venit minim garantat, care nu a fost luat în evidenţele instituţiilor statului); – excludere informală, care ar putea fi denumită ca fiind „excluderea incluşilor” sau excluderea asiguraţilor care îndeplinesc condiţiile prevăzute de lege, dar care, din diverse motive (care ţin de funcţionarea deficitară a întregului sistem de sănătate, contexte specifice locale, prejudecăţi sociale, culturale sau etnice), sunt excluşi de la serviciile de sănătate (cei care sunt neinformaţi despre drepturile pe care le au în calitate de asigurat, fără bani pentru transport, fără bani pentru costurile suplimentare). Cele mai frecvente caracteristici ale persoanelor excluse, ori cu acces diminuat la diverse beneficii medicale, sunt următoarele: dispun de resurse economice (şi venituri monetare) reduse, au un plasament rezidenţial dezavantajos în raport cu situarea spaţială a ofertei relevante de servicii medicale, sunt familii din rural, ori din alte zone ce oferă oportunităţi reduse de solicitare, pe plan local, a unor servicii medicale, au dificultăţi în accesarea informaţiilor utile privind oportunităţile de asistenţă existente, au, în multe cazuri, un nivel scăzut de educaţie, dispun de un statut profesional sau etnic minoritar, cazul minorităţii de etnie romă, familiile neasigurate cu venituri mici, persoanele care trăiesc din câştiguri ocazionale, din ajutorul de şomaj sau asistenţa socială, persoane vârstnice fără venituri sau cu venituri foarte mici – în special, foşti cooperatori din rural, copii şi tineri fără familie sau fără domiciliu stabil. Mecanisme ale excluderii formale a populaţiei de la serviciile sociale de sănătate În urma cercetărilor empirice, au fost identificate câteva mecanisme de excludere formală a populaţiei de la serviciile de sănătate, cum ar fi: Distribuţia disproporţionată, în profil teritorial, a unităţilor ce oferă servicii medicale. Există o pondere destul de ridicată a populaţiei din rural – îndeosebi a celei sărace – care reclamă lipsa serviciilor de sănătate din localitate. Limitarea accesului populaţiei (sărace şi chiar non-sărace) la serviciile medicale are loc şi din cauza situării rezidenţiale a unor gospodării, în raport cu poziţionarea geografică a ofertei de servicii medicale. Tendinţele de restructurare ale sistemului naţional de asistenţă medicală publică, pe fondul menţinerii unei distribuţii disproporţionate a unităţilor ce oferă servicii medicale în profil teritorial, au produs numeroase efecte negative în planul accesului fizic al populaţiei la serviciile medicale. 7 MECANISME ALE EXCLUZIUNII DE LA SĂNĂTATE 31 Costurile formale şi informale ale asistenţei medicale sunt prohibitive pentru cei mai mulţi dintre solicitanţii de etnie romă ai serviciilor publice. 34,6% din totalul nemulţumirilor populaţiei de etnie romă sunt motivate, în fapt, de aceea că serviciile medicale gratuite sunt oferite contra cost (sursa: Ancheta Romii, 1998, C. Zamfir, M. Preda, coord., 2002). În prezent, pentru toată populaţia din ţara noastră, a solicita serviciile medicale publice presupune, după caz, a cheltui mai mulţi sau mai puţini bani. În primul rând, este nevoie de bani pentru a achita onorariul medicului, „şpaga”, care, chiar dacă nu este instituită formal, poate condiţiona uneori calitatea serviciului. În cazul internării într-un spital, cheltuielile pot atinge cifre absolut prohibitive, deoarece există un întreg aparat de personal care, dacă nu-şi primeşte stimulentul economic, nu funcţionează. Studii recente la nivel naţional arată că 41% dintre respondenţi susţin că au plătit în plus (Şpaga la români, ICCV, 2004). În acest sens, între instituţiile medicale, spitalele şi policlinicile se detaşează net în ierarhia instituţiilor în care s-a oferit şi altceva, în afara taxelor oficiale. Pe de altă parte, acelaşi studiu arată că 63% dintre intervievaţi susţin că au fost trataţi corect, deşi nu au dat şpagă (Şpagă la români, ICCV, 2004). Calitatea scăzută a prestaţiilor medicale a determinat, în multe cazuri, reducerea exprimării nevoilor de servicii din partea populaţiei. Totuşi, faptul că unele unităţi sanitare funcţionează încă fără autorizaţie, ori cu autorizaţie pe termen limitat, măreşte riscul unor practici medicale neconforme cu prevederile ştiinţifice de intervenţie şi tratament medical. Dezechilibrul raportului în ceea ce priveşte partea curativă şi cea preventivă Medicii de la noi nu ştiu decât să trateze, nu fac prevenţie, iar românii sunt învăţaţi să meargă la medic doar atunci când îi doare, nu acţionează preventiv, pentru a plăti mai puţin. Pe lângă înfiinţarea catedrelor de cardiologie preventivă, şi medicii de familie ar trebui instruiţi să facă prevenţie. Astfel de măsuri n-ar costa aproape nimic (medic de familie). Dificultăţile medicilor de familie ● Foarte mulţi dintre medicii intervievaţi recunosc existenţa unor probleme birocratice şi administrative, mai degrabă decât cele legate de actul medical sau de relaţia cu pacienţii. Medicii de familie sunt confruntaţi cu plata mare a costurilor pentru cabinete, cu obligaţii birocratice care nu le mai lasă timp de consultaţii, cu sarcini de serviciu prea multe pentru o motivaţie prea mică. De la statutul de persoană care exercită o profesie liberală, medicul de familie se vede în postura celui mai dezavantajat salariat, incapabil să se opună unui sistem care-i lasă doar două alternative: să accepte inacceptabilul sau să intre în şomaj, părăsind cabinetul dat în comodat (medic de familie). ● Un alt tip de probleme îl reprezintă suprapopularea listelor medicilor de familie. Spre exemplu, în oraşul Măcin (jud. Galaţi) există patru medici de familie, care 32 ANA BLEAHU 8 trebuie să îngrijească un jur de 11 000 de persoane. Dacă persoanele ar fi distribuite în mod egal, aceasta ar însemna aproape 3 000 de cazuri pentru fiecare medic. Cifră situată mult peste optimul (de 1 000) desfăşurării unei activităţi normale. În oraşul Tulcea există situaţia în care un medic are până la aproape 4 000 de pacienţi. ● Lipsa de informare a pacienţilor: Sistemul este greoi, ar trebui să pierd prea mult timp explicând fiecărui pacient cum stau lucrurile, care îi sunt drepturile şi obligaţiile, ar trebui făcute campanii de informare pe această temă (medic de familie). ● În majoritatea comunelor studiate, medicii sunt navetişti. Din această cauză, timpul real pentru consultaţii este mult diminuat. De regulă, la nivelul fiecărei comune există câte un medic (în centrul de comună), care deserveşte pacienţii din toate celelalte sate. În Izvoarele (jud. Tulcea) există un singur cabinet medical pentru toate cele patru sate. Medicul face naveta de la Tulcea în fiecare zi. Cabinetul are un singur asistent medical. În Clejani (jud. Giurgiu) există un dispensar, cu doi medici de familie, care nu locuiesc în comună. În Valea Teilor (Jud. Tulcea) serviciile de asistenţă medicală care ar trebui să aibă o evidenţă a pacienţilor sunt, practic, inexistente. În ciuda distanţei foarte mari faţă de centrul de comună (15 km) şi a calităţii proaste a drumului, în sat nu există nici un cabinet medical, nu există farmacie. O parte dintre locuitori, cei mai înstăriţi, sunt înscrişi la medicul de familie în Tulcea. Până acum două luni exista un medic din Tulcea care venea în sat o dată pe săptămână, acum însă nu mai vine. S-au făcut demersuri pentru aducerea unui asistent în sat… acesta era aşteptat… să se instaleze în sat. O salvare din Tulcea are nevoie de aproximativ două ore pentru a ajunge în sat, în condiţii atmosferice normale (localnic). În Barcea (jud. Galaţi) sunt doi medici de familie, (care locuiesc la Tecuci), dar care nu pot acoperi numărul mare de locuitori. În Buciumeni (jud. Galaţi) există în fiecare sat al comunei câte un punct sanitar, iar medicul de familie pleacă o zi pe săptămână pe teren, în satele unde i se solicită serviciile. Tot în timpul deplasărilor în cele patru sate medicul se ocupă cu vaccinări şi cu tratarea bolilor cronice. Depărtarea unor sate de centrul comunei este menţionat ca un fiind un mare dezavantaj. În Movileni (jud. Galaţi) sunt doi medici navetişti din Tecuci, care vin la ora 10:00 şi se întorc la 12:00, pentru că au propriile cabinete particulare în Tecuci. Sâmbăta şi duminica nu este nimeni la dispensar. Aşadar, timpul acordat efectiv consultaţiilor este insuficient. ● Lipsa asistentelor medicale. Una dintre problemele generale sesizate de aproape toţi medicii de familie intervievaţi este numărul foarte mic al asistentelor medicale. Optimul teoretic este de o asistentă medicală la 1 000 de pacienţi, însă în majoritatea cabinetelor medicale, fie din lipsa banilor pentru salarii, fie din lipsa personalului calificat există doar câte o singură asistentă medicală. În Valea Teilor (jud Tulcea) exista o moaşa, care însă a îmbătrânit (a ieşit la pensie) şi nu mai vrea să facă injecţii fără să ia bani. Ea nu poate să ne dea trimiteri (mediator sanitar). În Buciumeni (jud. Galaţi), asistenta medicală este localnică, cu o vechime de 37 de ani de muncă în domeniu: moaşa se bucură de o foarte mare apreciere şi 9 MECANISME ALE EXCLUZIUNII DE LA SĂNĂTATE 33 popularitate în rândurile oamenilor şi pentru faptul că a răspuns întotdeauna solicitărilor şi nevoilor lor, chiar la ore târzii din noapte (mediator sanitar). În Movileni (jud. Galaţi), asistenta medicală (localnică) este greu de abordat în caz de urgenţă. Doamna asistentă nu prea poate fi deranjată aşa că romii care nu cunosc tratamentele, în momentul în care are de făcut o injecţie de şase ori pe zi, la cine poate să se ducă, atunci? La nimeni; oamenii apelează la cunoştinţele propri, la vecini (lider local rom). ● În comunităţile studiate, dispensarele medicale nu dispun de infrastructura şi logistica corespunzătoare unor servicii de planificare familială. ● De asemenea, în rural, sunt reprezentate destul de slab, ori chiar lipsesc serviciile medicale de asistare a sarcinii, naşterii şi nou-născutului. ● Procedurile birocratice sunt extrem de greoaie. La nivelul comunei Buciumeni (jud. Galaţi), procedurile administrative de schimbare a medicului de familie au durat aproximativ o lună, timp în care localnicii nu au beneficiat de consultaţii. ● Absenţa unor farmacii este percepută ca fiind o problemă mai gravă decât lipsa unor dispensare sau policlinici, dată fiind tendinţa de autoadministrare a unor tratamente, în caz de urgenţă, sau de lipsă a mijloacelor economice necesare accesării unui cabinet medical dintr-o altă localitate. În Movileni (jud. Galaţi): mai bine se înţeleg oamenii cu farmacista, decât cu medicul sau cu asistenta. Farmacista din comună vinde oamenilor medicamente şi pe credit. Este înţelegătoare, înţelege situaţiile (localnic). Unele medicamente speciale nu se găsesc în comună, iar bolnavii sunt nevoiţi să meargă la Galaţi pentru a le procura. Unele mecanisme specifice de excludere a romilor de la serviciile sociale de sănătate În ceea ce priveşte situaţia romilor, aceştia se încadrează în ambele tipuri de excluziune, atât excluziunea formală cât şi cea informală. Principalii factori ai excluziunii ţin de practici culturale, mentalităţi specifice etniei, dar şi de inadvertenţe de adecvare şi comunicare, stereotipuri, prejudecăţi ale majoritarilor vizavi de populaţia de etnie romă. Principala pârghie în excluziunea formală a romilor este lipsa actelor de identitate. Absenţa actelor de identitate exclude persoana respectivă de la posibilităţile de exercitare a majorităţii drepturilor sociale, inclusiv dreptul la asistenţă medicală gratuită sau cu înlesniri de plată, deoarece serviciile prestate nu pot fi înregistrate în evidenţele contabile ale unităţilor prestatoare şi, deci, nu pot fi decontate de acestea. Persoana aflată în această situaţie nu se poate nici măcar înscrie pe lista unui medic de familie. Există, la nivelul fiecărei comunităţi studiate, un număr cuprins, în medie, între 10 şi 40 de persoane care nu au acte de identitate. De regulă, aceştia se află în sărăcie extremă, sunt oameni dezumanizaţi, care trăiesc în gropi săpate în pământ şi mănâncă din gunoaie ca animalele (medic de familie) sau care nu au un calendar, un ceas în casă, nu ştiu când sunt născuţi, cât e ceasul şi pe ce lume 34 ANA BLEAHU 10 trăiesc (medic de familie). Dintre comunităţile implicate în studiu, situaţia cea mai gravă este în cazul comunităţii de romi turci din Babadag, unde numărul celor care nu au acte este foarte mare. În Tulcea, spre exemplu, aproximativ 5% dintre romi se află în această situaţie (lider rom). În ciuda acestor reglementări legale, se pare că, în realitate, datele empirice dovedesc oarecum contrariul. Spre exemplu, în Galaţi au fost primiţi la spital în internare şi romi fără acte de identitate (medic de familie), în Măcin (jud. Galaţi), mediatoarea sanitară povesteşte că are o foarte bună colaborare cu doamna doctor de familie şi că toţi romii au fost consultaţi: i-am înscris pe toţi la medicul de familie; chiar şi copiii fără acte au fost consultaţi (mediator sanitar). În Vedea (jud. Giurgiu), aproape jumătate dintre romii din comună nu au acoperită asigurarea medicală. Lipsa asigurării medicale este dublată, în unele cazuri, de lipsa actelor de identitate valabile – aproximativ 20 de persoane (estimările asistentului social). Excluziunea formală, datorată neîncadrării în nici una dintre categoriile prevăzute de lege, este caracteristică, în egală măsură, atât romilor cât şi românilor aflaţi în sărăcie extremă sau în situaţii neprevăzute de lege (o parte a populaţiei rurale, lipsite de venituri, neinformate despre plata taxelor, bătrâni fără pensii etc.). Relaţiile populaţiei de etnie romă cu furnizorii de servicii medicale La nivelul anului 1998, 28,1% dintre respondenţii de etnie romă apreciază că romii sunt trataţi mai prost atunci când merg la medic, comparativ cu alte etnii. Pe de altă parte, un procent de 5,2% romi menţionează incidenţa discriminării pozitive (C. Zamfir, M. Preda, coord. 2002). Cele mai frecvente motive de nemulţumire ale populaţiei rome faţă de oferta de servicii medicale publice, derivă din faptul că: pacienţii întâmpină mari dificultăţi în procurarea medicamentelor, există disfuncţionalităţi în programul dispensarului, sau există o lipsă de interes pentru pacienţi. Subiecţii intervievaţi au sesizat unele bariere care îngreunează relaţiile de colaborare dintre ne-asiguraţii formal şi Casa de Asigurări: 1. Obligativitatea de a plăti asigurarea pe întreg parcursul unui an. Spre exemplu, dacă individul se hotărăşte în iunie că are nevoie de asistenţă medicală el trebuie să plătească asigurarea pe toate lunile ianuarie–iunie. Plata pe lună este 6,5 % din salariul minim pe economie. Mulţi aflaţi în această situaţie nu îşi permit să achite pe atâtea luni (medic de familie). 2. O parte a neasiguraţilor nu au cunoştinţele necesare pentru a completa singuri un formular de asigurare, deşi li se explică ce au de făcut, unii dintre ei nu au cum să înţeleagă sunt depăşiţi de situaţie (medic de familie). 3. O dată cu introducerea contorizării computerizate a celor asiguraţi la un medic, cei care rămân în afara listei, respectiv sunt peste numărul de pacienţi prevăzut prin lege, nu vor mai putea fi consultaţi de medici binevoitori (medic de familie) şi celor fără asigurare nu li se poate emite nici o reţetă compensată (neasigurat). 11 MECANISME ALE EXCLUZIUNII DE LA SĂNĂTATE 35 4. Abandonul şcolar: o altă problemă o ridică copiii care se retrag de la şcoală, fete rome adolescente care se căsătoresc, abandonează şcoala. Medicului îi trebuie adeverinţă cum că respectivul este luat în evidenţă la o şcoală (mediator şcolar). Pe de altă parte, au fost identificate o serie de nemulţumiri ale medicilor de familie vizavi de pacienţii de etnie romă, cum ar fi: – Nerespectarea de către unii reprezentanţi ai etniei romă a normelor de comportament social larg acceptate în comunităţile majoritare: numai zece familii sunt normale; restul sunt ca animalele, nu pot să mă înţeleg cu ei, fac gălăgie, nu stau la rând, fac scandal dacă nu le dau reţete, vin la consultaţie în fiecare săptămână (medic de familie). Conform unor interviuri, reiese faptul că, uneori, situaţia este practic scăpată de sub control, romii având o atitudine de forţă în relaţiile cu medicii: dacă nu le dau reţete vin în gară, fac scandal, tot nu scap de ei până nu le prescriu ceva, fie ele şi vitamine, dacă sunt sănătoşi (medic de familie, Tulcea). – Inconsecvenţa vizitelor la medicul de familie: vin la consultaţie foarte des, chiar dacă nu sunt bolnavi, doar pentru a primi reţete. Nu scap de ei până nu le dau reţete, vin şi strigă pe hol, îmi bat în geam… am auzit că vând medicamentele în satele vecine (medic de familie, Galaţi). La unul dintre cabinetele din Babadag (jud. Tulcea), în ziua realizării interviului se făcuseră 15 consultaţii fără a fi identificat cineva ca fiind bolnav: se duc şi la câte doi medici pe zi, la medicul de familie şi la spital, numai să primească ceva (medic de familie, Babadag) sau: câteodată mă duc la dispensar şi stau acolo singură, nu vin la consultaţie nici dacă trimit după ei. Vin doar atunci când se simt foarte rău (medic de familie, Tulcea). – Neîndeplinirea unor standarde minime de igienă determină unele reacţii de discriminare din partea personalului medical. Trebuie menţionat însă că neîndeplinirea unor standarde minime de igienă personală determină reacţii similare nu numai faţă de etnia romă. Majoritatea comunităţilor rurale implicate în studiu nu au canalizare sau sistem de distribuţie a apei. Pentru populaţia de romi însă, lipsa ori calitatea precară a apei consumate (ei trăiesc la periferia unor comunităţi, pe câmp ori în clădiri-ruine dezafectate) constituie, într-adevăr, o problemă socială deosebită. – Aglomerarea care se creează în cazul pacienţilor de etnie romă. Spre exemplu, în cadrul unor grupuri de romi, există o cutumă care prevede faptul că la doctor fetele necăsătorite trebuie să fie însoţite de mama lor, iar cele căsătorite însoţite de soţ sau soacre. Pentru grupul romilor turci, situaţia este extrem de delicată, în special în cazul femeilor musulmane (care nu vin la consultaţii în timpul sarcinii, deoarece: Bărbaţii nu prea le lasă, au impresia că dacă se dezbracă aici noi profităm de ele (medic de familie, Babadag). – Întârzierea vaccinărilor este una dintre cele mai mari probleme ale sănătăţii copiilor. În Călăraşi, la unul dintre cabinete, în luna efectuării studiului, din 20 de copii cuprinşi în grila de vaccinare se prezentaseră doar doi. Medicii au dificultăţi 36 ANA BLEAHU 12 în a explica modul de a acţiune a unui vaccin şi de a-i convinge pe localnicii de etnie romă de necesitatea acestuia. În foarte multe cazuri, febra, reacţie postvaccin absolut normală, creează panică în rândul mamelor, care vor refuza vaccinările viitoare, influenţându-le şi pe vecine, rude sau alte femei cu care intră în contact: din cauza faptului că nu au şcoală, nu înţeleg importanţa vaccinului; ei au mai multă încredere în vorba dusă din gură în gură decât în sfatul medicului (medic de familie, Tulcea). În comuna Iveşti (jud. Galaţi) a existat o situaţie în care o femeie căldărar a aruncat faţa de masă pe care erau aşezate seringile sterile, care urmau să fie folosite pentru vaccinul copiilor. – Asaltarea serviciului de urgenţă: Cunoscând faptul că în regim de urgenţă, consultaţiile şi tratamentul sunt gratuite, cei care nu au asigurări medicale vin pentru probleme medicale mai mult sau mai puţin grave. În timpul unei gărzi de 8 ore pot fi şi 10–15 pacienţi, dintre care doar 2–3 sunt români, iar restul romi (medic specialist). – Nerespectarea indicaţiilor medicului: Le dau medicamente copiilor după ureche, dacă li se pare că se simte bine opresc tratamentul, chiar dacă eu le spun să îl continue câteva zile (medic de familie). Există o problema cu administrarea anticoncepţionalelor orale şi a antibioticelor, din cauza necesităţii de a fi luate regulat, oamenii nu ştiu sau uită să le ia, unii nu au un calendar, un ceas în casă (medic de familie). În ceea ce priveşte atitudinea medicilor de familie faţă de pacienţii de etnie romă, aceasta este diferită de la o situaţie la alta. În Tecuci (jud. Galaţi): Romii se simt la noi ca la prieteni, nu au ruşine în a recunoaşte o anumită boală. Mai mult, copii romi de 15–16 ani care şi-au început viaţa sexuală vin la medic şi spun «doamna doctor, m-am culcat cu o fată şi eu cred că am luat o boală din aia» (medic de familie). În Barcea (jud. Galaţi) se pare că romii au o relaţie foarte bună cu doctorii. M-am săturat de restul populaţiei (români), pentru că s-au învăţat la pomană. Vor numai reţete compensate, fac reclamaţii. Mai degrabă colaborăm cu romii! (medic de familie). Au vile, au maşini, sunt plecaţi prin Italia, Spania, au solar acasă, dar de medicamente nu au bani (medic de familie). În Buciumeni (jud Galaţi), atitudinea medicului faţă de problemelor romilor este una de compătimire şi empatie. Doamna doctor a organizat în comună campanii pentru strângerea de haine pentru romii din Bălcescu. A avut, de asemenea, o iniţiativă prin care recomandă cumpărarea de alimente absolut necesare, dintr-un procent din banii daţi ca ajutor social. Această propunere a fost justificată de faptul că cea mai mare parte dintre asistaţi cheltuie banii în primele zile după ce îi primesc, cumpărând alimente scumpe, ţigări şi alcool. Ei, cum au banii, îşi cumpără două batoane de salam, ţigări, suc şi alcool, iar după două zile începe foamea... care ţine până la următorul ajutor (medic de familie). Propunerea nu a fost însă acceptată, pentru a se evita suspiciunile în legătură cu cheltuirea banilor şi a se evita acuzaţiile de discriminare. 13 MECANISME ALE EXCLUZIUNII DE LA SĂNĂTATE 37 În cealaltă extremă este situaţia din Giurgiu, unde se pare că unii medici de familie au înscris foarte mulţi romi, din dorinţa de a avea mulţi pacienţi: retribuţia medicilor de familie făcându-se în funcţie de numărul celor înscrişi, doctorii, odată văzându-se cu ei pe listă, îi tratează, de multe ori, necorespunzător. Sunt medici în Giurgiu renumiţi pentru practica lor de a lua mai mulţi romi pe listele lor şi sunt acuzaţi de colegii lor de breaslă că «iau bani de pe urma lor», mai ales de la cei înstăriţi (localnic). Conform studiilor de caz, la nivelul gospodăriilor, din totalul de 209 gospodării intervievate, 72% sunt înscrişi la medic de familie, sunt 17% non- răspunsuri şi doar 5% declară că nu sunt înscrişi. La nivelul întregului eşantion, 88,5% dintre romii intervievaţi declară că nu se simt discriminaţi de către medicul de familie sau doctori în general. În tabelul următor sunt prezentate reacţiile la întrebarea: explicaţi de ce sunteţi mulţumit/nemulţumit de atitudinea medicului de familie şi a doctorilor, în general?: Atitudini negative faţă de Atitudini pozitive faţă de doctori, în general doctori, în general ● vorbeşte frumos ● vorbeşte urât ● răspunde la solicitări ● mă dă afară din cabinet ● nu face diferenţă între oameni ● mi-a spus să-mi caut alt medic ● îşi respectă programul ● nu vine în sat ● mă tratează şi mă sfătuieşte ce să fac ● nu mi-a dat tratamentul pe care ● îmi rezolvă problemele medicale l-am cerut, este aiurit ● nu face discriminări ● rupe hârtiile pentru ajutor social ● se poartă frumos ● nu este serios ● mă consultă ● când am cerut o scutire a zis ca ● îmi da tratament aşa suntem noi ţiganii, tot timpul ● pentru ca m-a îndrumat spre Bucureşti cerem ● am fost foarte bine primită şi mi s-a explicat corect ● nu întotdeauna îşi face datoria ● ne înţelege foarte bine de medic ● ne dă tratament bun ● a refuzat să-mi dea tratament ● când am avut probleme, m-a consultat şi mi-a dat pastile ● e răutăcios ● de câte ori am avut nevoie m-a tratat şi sfătuit ● nu ni se eliberează adeverinţe ● cred că mi-a explicat ce trebuie să fac spre binele meu ● are grijă de noi ● este bună ● mi-a dat tratament, lapte praf ● m-a dus cu targa la spital ● ne dă medicamente, lapte praf ● sunt înţelegători ● mă înţelege, nu mă ignoră ● vorbeşte pe înţelesul nostru ● sunt amabili ● nu face figuri ● când este solicitat răspunde ● nu-mi cere lovele 38 ANA BLEAHU 14 DISCUŢII ŞI CONCLUZII În ceea ce priveşte starea de sănătate a populaţiei de etnie romă, există percepţia general răspândită, chiar şi în rândul membrilor de etnie romă că romii sunt mai sănătoşi şi mai rezistenţi la boli. Excluziunea formală (a celor fără acte), conform datelor empirice este relativ redusă (în majoritatea cazurilor, romii sunt consultaţi şi internaţi, chiar dacă nu dovedesc calitatea de asigurat). Excluziunea informală cuprinde întreaga populaţie a României şi se datorează, în primul rând, disfuncţiilor sistemului sanitar din România. Excluziunea romilor de la serviciile de sănătate publică este datorată, în primul rând, distribuţiei geografice neechitabile a unităţilor sanitare. La nivelul actului medical curativ, există atât discriminare negativă, cât şi discriminare pozitivă pe criterii etnice. În general, medicii de familie se confruntă cu o serie de probleme care îngreunează mult actul medical şi nemulţumesc pacienţii (atât romi cât şi ne-romi): sarcini birocratice şi administrative mari, suprapopularea listelor medicilor de familie, lipsa de informare a pacienţilor, distanţa faţă de dispensare (mulţi medici sunt navetişti), numărul foarte mic de asistente medicale. Concluzionând, principalele mecanisme de excludere a populaţiei, în general, de la serviciile de asistenţă medicală sunt: distribuţia disproporţionată în profil teritorial a unităţilor care oferă servicii medicale; costurile mari, formale şi informale ale actului curativ (mentalitatea de „a da şi a cere şpagă”); dezechilibrul raportului în ceea ce priveşte partea curativă şi cea preventivă; absenţa farmaciilor; lipsa infrastructurii şi logisticii corespunzătoare unor servicii de planificare familială; lipsa serviciilor medicale de asistare a sarcinii, naşterii şi nou-născutului; desele blocaje financiare între Casele de asigurări de sănătate şi dispensarele medicale; modificările permanente ale listelor medicamentelor compensate. BIBLIOGRAFIE 1. Cace, S., Vlădescu, C., Starea de sănătate a populaţiei roma şi accesul la serviciile de sănătate, Bucureşti, Editura Expert, 2004. 2. Cace, S., Vlădescu, C., (coord.), Accesul populaţiei roma la serviciile de sănătate, „Jurnalul practicilor pozitive comunitare”, nr. 3–4, 2004. 3. Revenga, Ana, Ringold, Dena, Tracy, William, M., Poverty and Ethnicity – A Cross- Country Study of Roma Poverty in Central Europe, „Technical Paper”, no. 531, The World Bank, Washington, 2002. 4. Ringold, Dena, Roma and the transition in Central and Eastern Europe, Washington, The World Bank, 2000. 5. Ringold, Dena, Orenstein, Mitchell A., Wilkens, Erika, Roma in an expanding Europe: Breaking the poverty cycle, Washington, The World Bank, 2003. 6. Ionete, C., Chircă, C., (coord.), Raportul Naţional al Dezvoltării Umane 1998, PNUD, 1998. 7. Panduru, F., Porojan, D., Starea de sănătate a populaţiei din România, INS, 2001. 15 MECANISME ALE EXCLUZIUNII DE LA SĂNĂTATE 39 8. Zamfir, C., Preda, M., (coord.), Romii în România, Bucureşti, Editura Expert, 2002. 9. *** Raport de activitate al Ministerului Sănătăţii pentru anul 2003. 10. *** Report on the situation of Roma and Sinti in the OSCE Area, Organization for Security and Co-operation in Europe, High Commissioner on National Minorities, Haga, 2000. 11. *** Social assesment of Roma and HIV– AIDS in Central East Europe, 2003–2004, Bucharest, 2003–2004. 12. *** Calitatea vieţii în România 1990–2003, Raport de cercetare ICCV – Decembrie 2003, coord. I. Mărginean. 13. *** Planul naţional antisărăcie şi promovare a incluziunii sociale, Guvernul României, 2002. 14. *** Condiţiile de viaţă ale populaţiei României, INS, 2002, p. 46–52. 15. *** Statistică teritorială 2002, INS, 2002, p. 377–380. 16. *** Rapport Mondial sur le Developpement Humain 2003, PNUD, 2003, p. 255. 17. *** Barometrul de opinie privind serviciile de sănătate, Metro Media Transilvania, 2002, www.mmt.ro. 18. *** Carta reformei serviciilor de sănătate din România, Ministerul Sănătăţii şi Familiei, 2003, www.msf.ro. 19. *** Societatea Româna de pneumologie, www.srp.ro. 20. *** Anuarul Statistic al României, INS, 2003. 21. *** Anuarul Statistic al judeţului Călăraşi, INS, 2003. 22. *** Anuarul Statistic al României al judeţului Galaţi, INS, 2003. 23. *** Anuarul Statistic al judeţului Giurgiu, INS, 2003. 24. *** Anuarul Statistic al judeţului Tulcea, INS, 2003. 25. *** Şpaga la români, ICCV, 2004. he reform process, the under-financing and low social control of T the health system in Romania limitate the acces of the people to the health services, especialy the acces of the poorest people, roma and non-roma. The inconsistency of the politics regarding the reform of health system creates some mechanisms of exclusion of the population. Thise article is an evaluation of some important mechanisms of exclusion (emphasizing the roma exclusion). The findings of the research are the results of an empiric research in 35 communities with roma, from five counties: Călăraşi, Tulcea, Galaţi, Giurgiu and Bucureşti, in Romania. 